作者:陳著
標題:沁園春
內容:天蓋西傾，地軸東翻，兩年以來。那關中形勢，已歸勃勃，江南人馬，都是回回。咄咄書空，棲棲問路，歲晚山空風雪催。如何得，與渾家踏遍，雪頂巖隈。誰知有客敲推。把世變心煩都說開。道嚴霜不殺，不成葭葦，冱寒慣耐，方是松梅。萬事過前，一場夢裡，分付茅柴三兩杯。猶痴望，有太平時節，遊戲春臺。